ፓልም የምግብ ዘይት ወደ አገር ውስጥ የማስገባት ንግድ ላይ ምርመራ ተጀመረ
መንግሥት ከዚህ ቀደም ለጥቂት ኩባንያዎች ብቻ ተፈቅዶ ወደ አገር ውስጥ ይገባ በነበረው የፓልም የምግብ ዘይት ላይ ማጣራት ሥራ መጀመሩ ታወቀ፡፡በተለይ ከሦስት ዓመታት ወዲህ በጣት ለሚቆጠሩ ኩባንያዎች ብቻ በተሰጠ ፈቃድ፣ የምግብ ዘይት ወደ አገር ውስጥ ገብቶ ለተጠቃሚዎች ይከፋፈል እንደነበር ይታወሳል፡፡ ‹‹አሠራሩ ችግር ያለበትና ሰፊውን ሕዝብ ተጠቃሚ ያላደረገ ነበር፤›› ሲሉ የገንዘብ ሚኒስቴር የኮሙዩኒኬሽን ዳይሬክተር አቶ ሐጂ ኢብሳ ለሪፖርተር ተናግረዋል፡፡ በዚህ መሠረት በአሠራሩ ላይ ማጣራት እየተደረገ መሆኑን አስረድተዋል፡፡ የማጣራቱ ሥራ እንዳለቀም ፓልም የምግብ ዘይት ወደ አገር ውስጥ የማስገባቱ ሥራ እንዴት ይሁን በሚለው ላይ መንግሥት ውሳኔ ይሰጣል ተብሏል፡፡ ከሳምንታት በፊት የንግድና ኢንዱስትሪ ሚኒስቴር የፓልም ዘይት ወደ አገር ውስጥ እንዲያስገቡ ከተፈቀደላቸው ኩባንያዎች በተጨማሪ፣ መሥፈርቱን የሚያሟሉ ኩባንያዎች እንዲካተቱ የሚያስችል አዲስ መመርያ አውጥቶ ተግባራዊ መደረጉ ይታወሳል፡፡ ከሦስት ዓመታት በፊት በተጀመረው አሠራር መሠረት አምስት የግል ኩባንያዎች ማለትም በላይነህ ክንዴ አስመጪና ላኪ፣ ሆራይዘን ኢትዮጵያ፣ ኢስት አፍሪካ ሆልዲንግ፣ አልሳም ትሬዲንግና ኤኤችኤፍኤ ኃላፊነቱ የተወሰነ የግል ማኅበር በተጨማሪ፣ አምባሰል ኢንተርፕራይዝ፣ ጉና ትሬዲንግ፣ ወንዶ ኢንተርፕራይዝ፣ አለ በጅምላና ቢፍቱ ትሬዲንግ የተባለ የኢንዶመንት ኩባንያ ፓልም የምግብ ዘይትን እንዲያስመጡ ተፈቅዶላቸው ሲሠሩ ነበር፡፡ በወቅቱ ለተጠቀሱት ኩባንያዎች ብቻ መብቱ መሰጠቱ በንግዱ ማኅበረሰብ በተለይም በተመሳሳይ የፓልም የምግብ ዘይት ማስመጣት ተሰማርተው በነበሩ ነጋዴዎች ላይ ቁጣ ቀስቅሶ እንደነበር አይዘነጋም፡፡ በዚህም 15 ያህል ኩባንያዎች በወቅቱ ንግድ ሚኒስቴርን ጨምሮ ለተለያዩ አካላት ቅሬታ አቅርበው የነበረ ሲሆን፣ መብቱ ለተወሰኑ ኩባንያዎች ብቻ መሰጠቱ አገሪቱ እከተለዋለሁ ከምትለው የነፃ ገበያ ኢኮኖሚ ጋር የሚቃረን ነው ሲሉ ተቃውመው ነበር፡፡በተያያዘም የንግድና ኢንዱስትሪ ሚኒስቴር ከሳምንታት በፊት ጀምሮት የነበረው አዳዲስ ኩባንያዎችን ወደ ፓልም ምግብ ዘይት የማስመጣት ሥራ እንዲገቡ የማድረግ ሒደት ለጊዜው መቋረጡን፣ ከሚኒስቴሩ ምንጮች ለመረዳት ተችሏል፡፡ አገሪቱ በየዓመቱ ከ700 ሺሕ ቶን በላይ ፓልም የምግብ ዘይት የምታስገባ ሲሆን፣ ባለፈው በጀት ዓመት ብቻ 734 ሺሕ ቶን ዘይት ወደ አገር ውስጥ ገብቷል፡፡ 